पाएं अपने शहर की ताज़ा ख़बरें और फ्री ई-पेपरडाउनलोड करें
अहमदाबाद। गुजरात विधानसभा की चार एवं लोकसभा की दो सीटों के लिए रविवार को उपचुनाव में औसतन 37.88 प्रतिशत मतदान हुआ है। भाजपा को 60 से 70 फीसदी मतदान की उम्मीद थी। बदले हालात में अब भाजपा में नीरस मतदान के राजनीतिक साइड-इफेक्ट को लेकर विचार-विमर्श शुरू हुआ है।
वैसे, विधानसभा और लोकसभा उपचुनाव के परिणाम से राज्य व केन्द्र में सत्तारूढ़ दलों की सेहत पर कोई फर्क पढ़ने वाला नहीं है, किन्तु इस पर सबकी नजरें टिकी हुई हैं। पिछले चुनावों के वक्त ये सभी सीटें कांग्रेस के पास थीं। समझा जा रहा है कि उपचुनाव में इन पर भाजपा ने जीत दर्ज की तो मोदी के प्रधानमंत्री पद के दावे को और बल मिलेगा। एक भी सीट कांग्रेस के हाथ में गई तो भाजपा के अंदर ‘मोदी रथ’ के विरोध को हवा मिलने की स्थिति बनेगी।
दरअसल, सामान्यत: उपचुनावों में देखा जाता है कि जिस दल की सरकार होती है उसका प्रत्याशी जीतता है। इसे ध्यान में रखते हुए सभी सीटों पर भाजपा की जीत और कांग्रेस का ‘व्हाइट वॉश’ तय मान कर देशभर में विजय उत्सव मनाने की मोदी कैंप ने मानसिक तैयारी कर रखी थी। औसतन 37.88 प्रतिशत मतदान से प्रदेश भाजपा नेतृत्व की जान हलक में आ गई है।
नेतृत्व की चिंता यह है कि क्या अब वे सपने साकार होंगे अथवा नहीं? ऐसे में रविवार को उपचुनाव में नीरस रहे मतदान ने भाजपा के गणित को गड़बड़ा दिया है। भाजपा की गुजरात इकाई यह भांपने की कोशिश कर रही है कि नीरस मतदान से प्रधानमंत्री पद के दावे को लेकर क्या कुछ स्थिति बन सकती है।
दिसंबर-2012 में हुए गुजरात विधानसभा चुनाव में लींबडी, धोराजी, जेतपुर एवं मोरवा हडफ सभी विधानसभा सीटों पर कांग्रेस ने जीत दर्ज की थी। इसी तरह 2009 के लोकसभा चुनाव में पोरबंदर -बनासकांठा संसदीय सीट पर कांग्रेस ने कब्जा किया था। पोरबंदर से पूर्व कांग्रेसी विट्ठल रादडिया को ही भाजपा ने अपना उम्मीदवार बनाया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva zho_Hant eng_Latn